El president del govern espanyol, Mariano Rajoy, no ha assegurat aquest dimarts que el seu executiu posi en marxa un nou sistema de finançament autonòmic, perquè la seva aprovació, ha recordat, depèn d’un Congrés dels Diputats on el seu partit no disposa de majoria absoluta. Durant la sessió de control al Congrés, el president espanyol només s’ha compromès a “intentar” aprovar el nou sistema de finançament, “però el fet que n’hi hagi no depèn només de mi mateix perquè tenim només 137 diputats”. Rajoy ha fet aquestes manifestacions en resposta a una pregunta del diputat de C’s Francisco Javier Alegre, que li ha recordat que les CCAA i els ajuntaments són Estat, i que la seva administració “ha de garantir el benestar de tots els ciutadans espanyols visquin on visquin”. Segons Alegre, les diferències de finançament segons el territoris són ”excessives”.  El president espanyol ha insistit que el model de finançament es va aprovar el 2009 i s’havia de reformar al cap de cinc anys. “Ara cal valorar com ha funcionat i corregir alguns aspectes com la volatilitat i el desfasament en els ingressos de les CCAA per assumir les seves competències”, ha sentenciat. Segons Rajoy, l’objectiu és que tots els ciutadans tinguin accés al mateixos serveis públics i en igualtat de condicions “visquin on visquin” sota els principis de “solidaritat i igualtat”.  El president espanyol ha recordat que el seu executiu ha impulsat la creació d’una comissió d’experts que ha de fer una proposta en sis mesos. “Ja estan treballant i faran un profund anàlisi tècnic”, ha dit. En tot cas, ha recordat que l’executiu espanyol treballa amb els pressupostos prorrogats i aprovar els comptes “no depèn només del PP”, sinó que “necessita suports”.

Summary: Rajoy no assegura la posada en marxa d’un nou sistema de finançament al 2017


El president de la Generalitat Valenciana Ximo Puig ha demanat aquest divendres elevar a nivell 2 l’emergència a la comarca de la Plana d’Utiel-Requena, a l’interior de la demarcació de València, per talls en subministrament elèctric a causa de les nevades. Així ho ha informat als mitjans la vicepresidenta i portaveu del govern valencià, Mónica Oltra, que ha afegit que aquest divendres al migdia es constituirà el Centre de Coordinació d’Emergències per abordar aquesta situació. Durant la roda de premsa, Oltra ha assenyalat que des de l’inici de l’episodi la Generalitat Valenciana ha ofert els seus recursos, maquinària i brigades, al govern espanyol però ha lamentat que fins les 23:00 hores d’aquest dijous la delegació del govern no li ha sol•licitat ajuda. El govern valencià ha informat que el telèfon 112 va registrar durant la jornada d’aquest dijous 13.781 trucades, la xifra més alta des del 2013. Els ports de València i Sagunt han pogut reobrir al trànsit, segons que ha comunicat l’Autoritat Portuària de València.  A les nevades s’afegeix aquest divendres l’emergència per fortes pluges a les comarques de l’interior nord i costa nord de la demarcació d’Alacant, a l’interior de València i Castelló. La Generalitat Valenciana ha decretat risc extrem per preemèrgencia meteorològica a l’interior nord i sud de Castelló.  La nevada en Morella (Ports) ha estat considerada per l’Agència Estatal de Meteorologia (AEMET) com la més important des del 4 de febrer del 1993. Segons les dades ofertes per l’AEMET, a Castelló de la Plana s’han recollit fins a 152 litres per metre quadrat en les darreres 24 hores i a altres municipis de la demarcació, com Borriol (Plana Alta) han caigut 139,4 litres fins a les 08:00 hores d’aquest divendres, segons les mateixes fonts.

Summary: Ximo Puig demana elevar a nivell 2 l’emergència a la plana d’Utiel-Requena per talls en subministrament elèctric


Una setantena de membres dels sindicats UGT i CCOO s’han concentrat aquest dimecres davant del Jutjat Social número 3 de Tarragona per acompanyar els membres del comitè d’empresa de BIC Iberia al judici on demanen la nul·litat de la sanció de 28 dies de sou i feina que l’empresa va posar contra els treballadors. El cas neix el 2018 mentre es negociava un nou conveni col·lectiu. Segons la versió dels sindicats, la direcció de Tarragona hauria pressionat els treballadors per acceptar determinades condicions i aquests van enviar un correu electrònic a la seu del grup, a França, per queixar-se. La direcció de la fàbrica tarragonina va respondre amb la sanció als nou membres del comitè. En la vista d’aquest dimecres el jutge ha decidit suspendre el judici i ha instat les parts a arribar a un acord.

Summary: El comitè d’empresa de BIC Iberia porta l’empresa a judici per haver-los sancionat


El sisme s'ha detectat a les 5.41 hores ACN Barcelona.-Un terratrèmol de magnitud 3.3 a l'escala de Richter amb epicentre a la demarcació d'Osca s'ha percebut a la comarca de l'Alta Ribagorça però no ha causat danys, segons ha informat el Servei Cartogràfic i Geològic de Catalunya, que ha situat l'origen del sisme a les 5.41 hores, molt a prop de Catalunya. No hi ha hagut cap trucada al telèfon d'emergències 112 però una dotzena de persones l'han notat a la comarca, sobretot a Pont de Suert.

Summary: Un terratrèmol de magnitud 3.3 amb epicentre a Osca es percep sense danys a l'Alta Ribagorça


Les propostes més votades en el procés participatiu, per destinar 130.000 euros del pressupost a la ciutat de Tortosa, han estat dos dels projectes per eliminar barreres arquitectòniques, concretament en les voreres del barri del Temple i del centre de la ciutat. En tercer lloc, s'ha escollit l'adquisició de desfibril·ladors per disposar de més espais cardioprotegits, seguit de l'ampliació de l'skatepark al parc dels Països Catalans al barri de Sant Llàtzer i la instal·lació de punts d'alimentació per a colònies de gats. La participació ha estat del 5,7% del cens (1.613 persones), un percentatge superior al previst d'acord amb l'experiència d'altres municipis. El consistori ha valorat molt positivament la participació i ha avançat que totes les inversions s'executaran durant aquest any. Els darrers projectes que han entrat en el procés dels pressupostos participatius són la millora de l'enllumenat del carrer Sant Blai, la pavimentació del carrer Sol i la millora de l'accessibilitat de la vorera a l'encreuament de la rambla Pompeu Fabra i el carrer J.S.Elcano. Als Reguers, la proposta escollida per destinar 10.000 euros ha estat habilitar un passeig per a vianants al costat del barranc i a Vinallop, amb 10.000 euros més, s'ha optat per il·luminar una zona de contenidors, instal·lar wifi al casal i a l'ajuntament i posar noves porteries de futbol a la pista poliesportiva.

Summary: Dues propostes per eliminar barreres arquitectòniques al carrer, les més votades del pressupost participatiu de Tortosa


El coordinador general del PP, Fernando Martínez-Maillo, ha exhortat la "majoria silenciosa" que habitualment no surt al carrer que aquest diumenge es manifesti a Barcelona "amb la bandera d'Espanya, de Catalunya i d'Europa". En declaracions als mitjans en un acte a Zamora, Maillo ha assegurat que "fa molt temps" que Puigdemont "no representa la majoria dels catalans". En aquest sentit, ha recomanat al president de la Generalitat que "recondueixi la situació" perquè "encara és a temps de fer marxa enrere" i tornar a la legalitat. El dirigent popular s'ha referit a la "divisió profunda, no només en la societat, sinó també en l'economia" i ha assegurat que hi ha "centenars de petites i mitjanes empreses que estan marxant" de Catalunya. Maillo ha demanat als manifestants que surtin al carrer amb les tres banderes i que "reivindiquin l'orgull de ser català, espanyol i europeu". En aquest sentit, ha demanat a la 'majoria silenciosa' que ho deixi de ser, perquè "el carrer és de tothom". El coordinador general del PP creu que aquesta mobilització ha de servir per demanar al president de la Generalitat "que pari, que recondueixi la situació i que deixi de fer mal a Catalunya". Per la seva part el vicesecretari de Comunicació del PP, Pablo Casado, ha assegurat en declaracions als mitjans, en una concentració a favor de la unitat d'Espanya, que "els separatistes estan arruïnant Catalunya, destrossant la convivència, trepitjant la legalitat i destruint l'autogovern". Casado ho ha comparat amb el 23-F i amb la 'kale borroka' i ha afirmat que igual que llavors  "aquest cop dels separatistes també el vencerem". El dirigent popular ha assegurat que la legalitat s'acabarà imposant i ha volgut enviar un missatge de "tranquil·litat" als catalans.

Summary: El PP reclama a la "majoria silenciosa" que aquest diumenge es manifesti per Barcelona


El conseller d'Interior, Miquel Buch, celebra la "voluntat d'actuar" contra el top manta de l'actual govern de Barcelona, preguntat en una entrevista a Catalunya Ràdio pel desplegament policial que es mantindrà com una mesura permanent segons va explicar el tinent a l'alcaldia de Prevenció i Seguretat, Albert Batlle. Buch ha afirmat que "fins ara hi havia hagut una relaxació" a Barcelona davant el top manta, que ha descrit com un "fenomen que genera inseguretat". El titular d'Interior ha assenyalat que fa temps que ell repeteix que el top manta l'"afronten els ajuntaments, perquè són els que tenen competències de l'espai públic, amb el suport dels Mossos d'Esquadra". També ha valorat l'"actitud de voler afrontar" per part del consistori les dades delinqüencials després que en els darrers anys hagin anat "a l'alça". Buch ha celebrat el desplegament policial al front marítim d'aquest dilluns per dissuadir els venedors ambulants que no tenen permís, però també ha recordat que el top manta requereix una estratègia social, en una entrevista aquest dimarts a Catalunya Ràdio.  Preguntat per la notícia que va publicar aquest dilluns 'El Mundo' segons la qual el Ministeri de l'Interior va utilitzar fons reservats per pagar confidents dins del cos dels Mossos d'Esquadra a canvi d'informació sobre l'1-O, Buch no s'hi ha volgut pronunciar tenint en compte que forma part d'una investigació judicial oberta i apel·lant al càrrec de conseller d'Interior.  De la mateixa manera ha respost sobre les informacions dels atemptats del 17 d'agost del 2017 a Barcelona i Cambrils que han sortit publicades en mitjans de comunicació en els darrers dies, però sí que ha exigit "transparència" i "coneixement del que va passar" per les víctimes mortals i les "famílies destrossades" que va causar el 17-A.  Defensa de la unitat d'escortes del president Sobre l'Àrea de Seguretat Institucional, una unitat d'escortes del president de la Generalitat que ha generat polèmica, el conseller ha defensat que el que han fet és "homologar-se amb estats que tradicionalment tenen aquesta àrea" i ha posat com a exemples l'espanyol i el francès. "L'únic que hem fet, sense incrementar el nombre de personal pràcticament i sense fer res diferent del que han fet altres, és ordenar i aplicar un sistema que ha funcionat a altres països", ha afegit.  Més agents en seguretat i emergències Buch ha destacat que estan treballant per "capgirar" la situació "molt negativa" que es van trobar en l'àmbit de la seguretat i emergències, sobretot pel que fa a personal, per anar "dues passes endavant" i "no una enrere" i posar les bases perquè no es repeteixi.  En aquest sentit, ha reivindicat la promoció de 500 mossos, la propera de 750 i ha afirmat que abans del 2021 n'hi ha d'haver una segona de 750. També ha destacat la incorporació dels Mossos al Centre d'Intel·ligència contra el Terrorisme i el Crim Organitzat (CITCO). A més, ha valorat la promoció de 250 bombers, la més important, ha dit, dels últims 25 anys. També, l'acord laboral amb els sindicats dels Bombers, a qui ha agraït la "generositat".

Summary: Buch celebra la "voluntat d'actuar" contra el top manta del nou govern de Barcelona després d'una "relaxació"


L'actor, director i productor Danny DeVito rebrà el proper dissabte 22 de setembre el Premi Donostia al Festival de Sant Sebastià que aquest any celebra la 66è edició. En aquest sentit, l'intèrpret serà reconegut per una trajectòria de gairebé cinc dècades vinculada a la interpretació en teatre, cinema i televisió explicant històries com a realitzador, actor i també per donar suport a projectes com a productor. DeVito recollirà el premi el dissabte al Kursaal i el diumenge 23 presentarà la pel·lícula 'Smallfoot' al Velòdrom. L'actor ha guanyat un Globus d'Or i un Emmy i és conegut pels seus papers en sèries televisives com 'Taxi' i 'It's Always Sunny in Philadelphia' i per pel·lícules com 'One Flew Ovver The Cuckoo's Nest' o 'Twins' L'actor reconegut per representar 'Pingüino' de Batmam o el germà bessó de Schwarzenegger, és un rostre popular que ha treballat a les ordres de directors com Milos Forman, Brian de Palma, Robert Zemeckis, Francis Ford Coppola, Sofia Coppola o Todd Solondz. A més, també ha dirigit i protagonitzat pel·lícules com 'Hoffa', 'Matilda' o 'The War of the Roses'.  DeVito també és el director de Jersey Film's 2nd Avenue, companyia successora de Jersey Films.  Des de la dècada dels 90, l'intèrpret també s'ha involucrat com a coproductor en pel·lícules com 'Get Shorty' o 'Erin Brockovich', nominada a l'Oscar a la millor pel·lícula. L'actor, en més d'una ocasió, també ha doblat alguns films d'animació com 'Space Jam', 'Hercules' o la pel·lícula que el portarà per primer com al Festival de Sant Sebastian, 'Smallfoot'. El lliurement del guardó serà abans de la projecció de la pel·lícula 'El Reino', dirigida per Rodrigo Sorogoyen. A més, se celebrarà una sessió doble com a homenatge a l'intèrpret a dos dels seus papers més "carismàtics": 'Twins' i 'Batman Returns'.

Summary: Danny DeVito rebrà el Premi Donostia al Festival de Sant Sebastià


Vilanova i la Geltrú autoritzarà l'obertura de nous hotels als edificis patrimonials del centre de la ciutat, gràcies a la modificació inicial del Pla General aprovada al darrer Ple. Amb aquest canvi, s'eliminen les restriccions d'allotjament hoteler que hi havia des de 1981 a diversos barris de la ciutat, on s'hi havien prioritzat els usos comercials. Així, ara es permetrà la implantació de nous hotels a tota la ciutat. En concret, aquests establiments podran tenir un màxim de 16 habitacions, amb la intenció de "regenerar i potenciar el centre històric", segons ha destacat aquest dimecres el regidor d'Urbanisme, Gerard Llobet. D'altra banda, l'Ajuntament ha enllestit el Catàleg de Masies, Cases Rurals i altres construccions de sòl no urbanitzable, on hi ha una trentena de finques on es facilitarà l'obertura de nous establiments turístics i d'oci. La modificació inicial del Pla General per permetre l'obertura de nous hotels al centre de Vilanova afecta, sobretot, tota la zona de la dreta de la Rambla Principal. Alhora, també repercuteix a la part superior de l'esquerra de la Rambla i a petites zones dels barris de la Vilanova Vella i de la Geltrú.  Són àrees que concentren pràcticament tots els edificis patrimonials de la ciutat, fet que ha destacat el regidor Gerard Llobet, confiant que els nous usos facilitin el futur d'aquestes finques. "S'ha detectat que són edificis amb un manteniment complicat, i pensem que incorporar l'ús hoteler ajudarà a fer viable i rendible la seva rehabilitació", ha explicat, destacant també la generació de llocs de treball directes i indirectes que es poden crear. L'objectiu final és ampliar les actuals 380 places hoteleres que hi ha a Vilanova, repartides en 8 hotels. Amb tot, Llobet ha matisat que ara mateix no hi ha cap projecte sobre la taula, i ha admès que es tracta d'una modificació amb previsió de futur per resoldre les restriccions que hi havia al centre i facilitar així els tràmits als inversors que puguin interessar-se en la ciutat. Així, ha assegurat que "no vindrà un allau d'hotels però es facilita el planejament davant les oportunitats que arribin en un futur". La previsió és que l'aprovació de la modificació del Pla General sigui definitiva aproximadament d'aquí a un any. Nous usos per a les masies Paral·lel a l'impuls dels hotels a la zona urbana, Vilanova facilitarà també l'obertura d'establiments turístics als afores de la ciutat. Per això ha enllestit el Catàleg de Masies, Cases Rurals i altres construccions de sòl no urbanitzable, on recull una trentena de finques per aplanar les gestions de cara a la implantació d'allotjaments de turisme rural, restaurants, cases de colònies o hotels. Alhora, la inclusió en el Catàleg també permetrà que aquestes finques puguin destinar-se a residències de Tercera Edat. El regidor Gerard Llobet ha subratllat que es vol "donar una segona vida" a aquests masos, els quals ha reconegut que tenen dificultats de manteniment, sobretot per l'abandonament de l'activitat agrícola durant les darreres dècades. "Ens interessa no perdre les masies de Vilanova", ha afegit.

Summary: Vilanova i la Geltrú permetrà l'obertura d'hotels en edificis patrimonials del centre de la ciutat


Les flames van calcinar 20,9 hectàrees de vegetació forestal i agrícola ACN Vilopriu.-Els Bombers de la Generalitat han donat per extingit l'incendi que es va declarar dimecres al terme municipal de Vilopriu (Baix Empordà) i que ha calcinat 20,9 hectàrees entre vegetació agrícola i forestal (la major part d’aquesta pi blanc i alzina). El foc estava controlat des del mateix dimecres al vespre. Finalment, aquest divendres al matí una dotació dels Bombers han revisat la zona afectada i ja no n'hi ha cap treballant-hi. L'incendi no va causar ferits i un cop estabilitzat es va aixecar el confinament preventiu de veïns de Valldevià i es va desallotjar de forma controlada les persones que es trobaven a la piscina del municipi. També es va tallar unes hores la circulació de les carreteres GIV-6311, GIV-6232 i la GI-631 entre Vilopriu i Valldevià.

Summary: Els Bombers de la Generalitat donen per extingit l'incendi de Vilopriu


Falten per comparèixer Junqueras, Mundó, Romeva, Bassa, Forn, Borràs i Vila ACN Madrid.-La jutgessa de l’Audiència Nacional Carmen Lamela pren declaració al conseller cessat de Territori i Sostenibilitat Josep Rull. Ho fa després que la compareixença de menys de mitja hora del conseller de Presidència, Jordi Turull, que podria haver contestat només les preguntes del seu advocat. A l’Audiència Nacional hi són també el vicepresident Oriol Junqueras, i els consellers Mundó, Romeva, Bassa, Forn, Borràs i Vila. Lamela no ha concretat encara si preveu escoltar tots els consellers abans d’adoptar algun tipus de decisió sobre mesures cautelars.

Summary: Lamela pren declaració a Rull després de la compareixença de menys de mitja hora de Turull


L'organització destaca "la seguretat" d'uns concerts que, llevat de Gertrudis, s'han pogut fer malgrat el temps ACN Figueres.-Les Nits d'Acústica ha tancat una nova edició amb prop de 7.000 espectadors, el que suposa un "èxit de públic", malgrat les dificultats que ha tingut el festival. El seu director, Xavi Pascual, explica que han hagut de lluitar contra "tots els elements". En aquest sentit, la climatologia s'ha afegit al coronavirus i ha amenaçat la majoria de concerts, si bé al final només s'ha anul·lat el de Gertrudis. Pascual també ha destacat "la seguretat" que hi ha hagut i reivindica que "s'han guanyat el dret a seguir treballant". El director de les Nits d'Acústica reconeix que el format "ha funcionat" i lamenta les dificultats que van tenir els dies previs del festival amb canvis de normativa i un anunci "alarmista" del president Torra. Figueres ha tornat a ser la capital de la música aquest cap de setmana. Des de dijous s'han fet una desena de concerts repartits en tres espais de la ciutat, el Parc de les Aigües, el claustre Ramon Muntaner i el Teatre Jardí. Ha estat la versió reduïda de la tradicional Acústica i que l'organització ha batejat com a les Nits d'Acústica. En total, hi han passat prop de 7.000 persones, o el que és el mateix, gairebé tots els espectadors que podien venir. Una xifra que el director del festival, Xavi Pascual, posa en valor i més tenint en compte "les dificultats" contra les que han hagut de lluitar. En aquest sentit, Pascual recorda que van presentar el festival quinze dies abans de començar i, tot i això, es van trobar amb un canvi en la normativa sobre els espais, un altre canvi en relació al fumar i un anunci "alarmista" del president Torra. A més, el temps ha estat un altre dels inconvenients amb els que s'ha trobat el festival. Tant divendres com dissabte l'amenaça de pluja feia patir l'organització. I és que els diferents espais, deixant de banda el Teatre Jardí on s'hi feia l'Acustiqueta, són oberts i en cas de pluja obligaven a anul·lar els espectacles.  Malgrat que l'amenaça va estar present durant els dos darrers dies, al final només es va acabar suspenent el concert de Gertrudis del Parc de les Aigües.  Totes aquestes dificultats han portat a valorar "molt positivament" el resultat final i Pascual reivindica que s'han guanyat el dret a seguir treballant en espectacles de música. "Hem demostrat que fent les coses bé, la gent se sent més segura en un concert que en un supermercat o un bar i vol consumir Cultura", remarca Pascual. Un format que "funciona" El director de les Nits d'Acústica explica que el format que han presentat "funciona" i que s'assembla als inicis de l'Acústica. "Són llocs més tancats, més recollits. Té una mica l'esperit d'abans", remarca. Pascual valora la feina que han fet per "adaptar" els espais i el "mimo" que hi ha posat. Finalment, Pascual ha explicat que el fet d'haver cobrat entrada pretenia assegurar que l'espectador vingués al concert, i no passés com en "altres festivals" on s'han on s'han trobat que molta gent finalment no anava a l'acte i el concert quedava mig buit. En relació a l'Acústica 2021 Pascual no ha volgut pronunciar-se perquè "si no sabem com estarem d'aquí a deu dies, imagina't d'aquí un any".

Summary: Les Nits d'Acústica tanca amb "èxit de públic" una edició en la què han lluitat "contra tots els elements"


Venen atrets per un claustre de professors de primer nivell i tenen clar que la música clàssica serà el seu futur professional. 72 joves talents de 22 països del món participaran enguany a la 16a Acadèmia Internacional de Música de Solsona, l'únic festival pedagògic de l'Estat. Del 9 al 21 d'agost, els alumnes tindran l'oportunitat d'aprendre interpretació dins les aules, però també dalt de l'escenari acompanyats dels seus professors, tots ells catedràtics d'alt nivell. L'AIMS Festival ha programat 34 actuacions en 12 dies i en diferents escenari del Solsonès, Bages, Moianès, l'Alt Urgell, Segrià i Baix Llobregat. Per a l'Ajuntament de Solsona, aquest és el festival més important que acull la ciutat i situa la capital del Solsonès al món. "Estem orgullosos d'aquest esdeveniment i que Solsona pugui representar un trampolí per a tots aquests joves", ha explicat la regidora de Cultura, Sara Alarcón.

Summary: L'Acadèmia Internacional de Música de Solsona acollirà 72 joves de 22 països del món


El pla de gestió de l'estany de Sils (Selva) inclou mesures fins al 2022 amb l'objectiu de garantir la preservació d'aquest espai, inclòs en la Xarxa Natura 2000, i fer compatible l'ús públic (lúdic i educatiu) amb la seva protecció davant fenòmens extrems com sequeres i inundacions. S'emmarca dins de les accions contemplades en el conveni de custòdia fluvial que es va signar l'any passat entre l'Agència Catalana de l'Aigua (ACA),  la Fundació Emys, la Fundació Catalunya La Pedrera, i l’Ajuntament de Sils. Entre els objectius fixats, hi ha que la llacuna permanent mantingui una superfície humida d'1 hectàrea i fondàries superiors al metre de mitjana així com la millora de la qualitat de l'aigua. El pla també preveu preservar les rouredes i alzinars sense la presència d'espècies invasores. El pla de gestió, que s'ha presentat aquest dijous, s'emmarca en les accions contemplades en el conveni de custòdia fluvial que es va signar l’any passat per part de l’Agència Catalana de l’Aigua (ACA), la Fundació Emys, la Fundació Catalunya La Pedrera, i l’Ajuntament de Sils. El seu objectiu és desplegar accions i mesures que garanteixin la conservació de la biodiversitat de l’estany de manera compatible amb l’ús públic (lúdic i educatiu), i la protecció davant de fenòmens meteorològics extrems com les sequeres i les inundacions. L’àmbit de gestió, segons el conveni de custòdia fluvial, inclou la llacuna permanent i els terrenys inundables circumdants corresponents a 45 hectàrees a Sils, i 7 quilòmetres de cursos fluvials (sèquia de Sils i riera de Santa Maria) als termes municipals de Caldes de Malavella, Sils i Maçanet de la Selva. Més enllà d’aquest àmbit de gestió directa, el pla també contempla el conjunt de la conca de drenatge aigües amunt de la confluència de la Sèquia de Sils i la Riera de Vallcanera, atès que la quantitat i qualitat de l’aigua que arriba a l’Estany té una "incidència determinant" en els objectius del Pla de gestió. Llacuna permanent i consolidació d’espècies L’objectiu primordial d’aquest pla de gestió és la conservació a curt, mig i llarg termini dels hàbitats aquàtics (llacuna permanent, basses permanents o temporals i cursos fluvials o d’escorrentia d’aigua), prats de dall i herbassars, rouredes i alzinars, boscos de ribera, entre d’altres. En aquest sentit, el pla fixa els objectius que la llacuna permanent mantingui una superfície humida d’1 hectàrea i fondàries superiors al metre de mitjana, a banda de de millorar la qualitat de l’aigua en els propers anys. Pel que fa al seu entorn, el pla preveu que per al 2022 es disposi de les diferents tipologies d'hàbitats pratenses i herbassars (canyissar, prats de dall, jonqueres i prats helòfils i prats secs) i que es preservin les rouredes i alzinars, sense espècies invasores, entre d’altres. D’altra banda, un dels objectius per a l’horitzó del 2027 és que el 25% del terreny contemplat en el conveni disposi de bosc de ribera. El pla també preveu accions concretes per a la conservació de les poblacions de la tortuga d’estany, així com d’altres espècies d’amfibis i d’ocells. L’estany de Sils és un espai de gran interès natural que està inclòs a la Xarxa Natura 2000. La biodiversitat associada a aquest espai i els seus hàbitats en particular depenen directament d’una "gestió activa i ordenada per al seu manteniment", segons els impulsors del pla. Aquesta gestió no s’ha mantingut de forma continuada durant els darrers anys, un fet que ha comportat efectes negatius en l’estat de conservació de l’espai. Durant la presentació del pla de gestió s'ha comptat amb la presència de la secretària de Medi Ambient i Sostenibilitat, Marta Subirà; l’alcalde de Sils, Eduard Colomé; el president de la Fundació Emys, Josep Enric Llebot; el director de territori i medi ambient de la Fundació Catalunya La Pedrera, Miquel Rafa, i la gerent de l’ACA, Anna Seijas, entre d’altres autoritats.

Summary: Acorden un pla per fer compatible l'ús públic de l'estany de Sils amb la preservació davant inundacions i sequeres


El secretari general del PSOE, Pedro Sánchez, ha donat suport a la manifestació d'aquest diumenge en defensa dels drets socials i contra les suspensions del TC i ha assegurat aquest dilluns que el seu partit impedirà "qualsevol" tipus de recursos davant el TC contra les lleis socials que "s'estan aprovant a nivell autonòmic". En aquest sentit, Sánchez ha posat com a exemple la llei de pobresa energètica aprovada a Catalunya i ha dit que promourà "a nivell estatal una llei de lluita contra la pobresa energètica que garanteixi el subministrament energètic com un dret vital", ha afirmat. El líder del PSOE ha fet aquestes declaracions aquest dilluns durant la roda on ha presentat el document 'Compromisos per a un Sí al govern del canvi'. Sánchez ha explicat que a més de les retallades pressupostàries, el PP ha dut a terme altres retallades en recórrer davant el TC lleis socials que "s'estan aprovant a nivell autonòmic". Per això, ha insistit que el seu "compromís" serà el d'aprovar lleis a nivell estatal "perquè es prohibeixi i s'eviti qualsevol tipus de recursos davant el TC que mermin i retallin els drets socials que s'han garantit en les comunitats autònomes" com per exemple, ha apuntat, la llei de pobresa energètica aprovada a Catalunya, de la que no parla, segons ha dit, el Govern de Puigdemont. En aquest sentit, ha subratllat que el PSOE promourà a nivell estatal una llei de lluita contra la pobresa energètica que "garanteixi el subministrament energètic com un dret vital". El secretari general del PSOE s'ha dirigit als col·lectius, associacions i activistes que reivindiquen "lleis aprovades per passats governs socialistes a Catalunya". "La garantia que han de tenir aquests col·lectius del tercer  sector i també partits d'esquerres a Catalunya és que amb un govern socialista s'aprovaran lleis socials que evitaran que es retallin aquestes lleis en comunitats autònomes, que el que fan és defensar el més dèbil", ha sentenciat Sánchez.

Summary: Sánchez assegura que el PSOE evitarà "qualsevol" tipus de recursos davant el TC contra les lleis socials


La presidenta de l'Assemblea Nacional Catalana, Elisenda Paluzie, s'ha mostrat molt preocupada pels ferits dels aldarulls d'aquesta nit a Barcelona i a la resta de punts del país on ha actuat la policial i ha acusat l'Estat de ser "el principal responsable de la violència" a Catalunya. Paluzie troba a faltar que no hi hagi "projecte polític unitari" compartit per la majoria parlamentària independentista. La presidenta de l'ANC creu que aquesta unitat és indispensable si es vol canalitzar "la ràbia i la indignació" que senten els catalans des de fa més de dos anys, des de l'1-O. Paluzie ha fet aquestes declaracions poc abans de participar en la Marxa de la Llibertat que organitza l'ANC i que aquest dijous ha sortit des de Manresa.

Summary: Paluzie acusa l'Estat de ser "el principal responsable" de la violència a Catalunya


Rovira demana unitat independentista i no fer-se "retrets" per estar "a l'altura del moment històric" ACN Barcelona.-El coordinador nacional d'ERC, Pere Aragonès, ha lamentat aquest dilluns que s'hagi condemnat els líders polítics independentistes "per haver votat" l'1-O i ha afirmat que si votar és un crim "ho tornarem a fer tantes vegades com faci falta". En un acte d'ERC, Aragonès ha fet una crida a la mobilització i ha reclamat que la ciutadania segueixi "dempeus" defensant el projecte republicà i la democràcia. Aragonès ha definit els polítics condemnats com "l'orgull del país" i ha denunciat una "persecució d'idees". Per la seva banda, la secretària general d'ERC, Marta Rovira, a través d'un missatge de veu, ha dit que la sentència els ha condemnat "per ser independentistes", ha demanat unitat i no fer-se "retrets" ni cap "ús polític" per estar a "l'altura del moment històric".

Summary: Aragonès crida a la mobilització: "Si votar és un crim, ho tornarem a fer tantes vegades com faci falta"


Open Arms ha anunciat que Itàlia ha ofert Pozzallo com a port segur per desembarcar les 363 persones rescatades que viatjaven a bord. "Un esforç enorme per protegir aquesta quantitat de vides", ha escrit el fundador de l'ONG, Òscar Camps, al seu Twitter. També a les xarxes socials, l'entitat ha assegurat que "malgrat totes les dificultats l'esforç ha valgut la pena" perquè les 363 persones podran trepitjar terra ferma aquest diumenge "després de molt de temps". Justament el divendres 31 de gener Camps va denunciar que Malta havia denegat "repetidament" el desembarcament del vaixell tot i que els rescats s'havien fet en territori maltès i va acusar les autoritats de contravenir els acords internacionals per desembarcar rescatats al port segur més pròxim al rescat. El vaixell feia dies que reclamava un port segur, ja que havia fet fins a cinc rescats en 72 hores, l'últim dels quals el dijous a la nit quan van respondre a la crida d'un centenar de persones que viatjaven a la deriva en una embarcació de fusta, insegura i amb dues cobertes.

Summary: Itàlia ofereix Pozzallo com a port segur per desembarcar les 363 persones rescatades per Open Arms


Els observadors internacionals del judici de l'1-O han destacat que durant la novena setmana del judici, en què sobretot han testificat funcionaris de les forces policials, el Tribunal ''tendeix'' a escoltar ''únicament'' el relat de la violència al·legat per les acusacions i que se sustenta en les declaracions dels agents de la policia espanyola i la Guàrdia Civil. Des de Internacional Trial Watch es critica la negativa del president de la Sala d'acceptar preguntes sobre si la ciutadania reunida als  centres de votació exercia legítimament els seus drets fonamentals. Pels observadors, així es demostra una concepció ''molt restrictiva'' de l'exercici constitucional del dret de reunió que comparteixen les acusacions en la causa. En aquest sentit, per aquest grup d'observadors, els testimonis de la darrera setmana han seguit insistint en el caràcter valoratiu de conceptes repetits com ''hostilitat'', ''por'', ''tumult'' o ''barricades humanes''. De la mateixa manera que ja van afirmar la setmana anterior, Internacional Trial Watch consideren que aquests valoracions ''subjectives'' que no relacionen els acusats amb els fets imputats sinó que serveixen per construir ''artificialment'' un relat de violència. Pels observadors també demostren una concepció ''molt restrictiva'' de l'exercici constitucional del dret de reunió que comparteixen les acusacions en la causa.  Segons el grup d'observadors, amb les declaracions dels policies se segueix constatant una manca de proporcionalitat entre les proves i els càrrecs que busca l'acusació.  Els observadors també han criticat que es mantingui la limitació de confrontar els testimonis amb imatges de vídeo o altres proves perquè consideren que així s'impedeix que ''aflorin'' possibles contradiccions i per tant, té efectes ''directes'' sobre la valoració de la prova per part del Tribunal. Pels observadors, aquest fet dificulta la tasca de les defenses a fi d'evidenciar la credibilitat dels testimonis. Pel grup, la visualització a posteriori els farà perdre ''capacitat probatòria'' ja que estaran descontextualitzats del moment en què els testimonis els situen en el temps i en l'espai. Segons els observadors, aquest efecte hauria de ser tingut en compte perquè des d'una perspectiva constitucional i del principi de major eficàcia dels drets, consideren, que l'intèrpret està obligat a afavorir la que possibiliti un exercir més ple dels mateixos sota pena d'incórrer en la seva vulneració, en aquest cas, del dret de defensa.  Per Internacional Trial Watch, també és preocupant que no es garanteix les garanties d'incomunicació dels testimonis entre si, que és ''inexistent'' ja que tots han pogut escoltar i veure les declaracions dels anteriors. Pels observadors és un ''afegit'' a la tasca de les defenses que mereixeria ampliar contradicció i poder verificar la seva credibilitat.  D'altra banda, els observadors també critiquen que les parts segueixen sense conèixer el calendari complet del judici, ni l'ordre dels testimonis, un fet que considera que entorpeix la preparació dels interrogatoris, amb un ''debilitament'' a l'exercici del dret de defensa.

Summary: Observadors internacionals creuen que el Tribunal ''tendeix'' a escoltar només el relat de violència de les acusacions


El curs d'especialització en Formatgeria artesana del Consorci del Lluçanès ja ha arribat a la 5a edició, la segona amb el nou model que permet als participants obtenir un títol de postgrau expedit per la Universitat de Vic – Universitat Central de Catalunya. El director tècnic del Consorci, Xavier Barniol ha destacat que el nou model és molt "profitós" perquè els ha donat molta flexibilitat per "adaptar" els continguts a la realitat del sector. Enguany han començat el curs un total de 14 persones, la gran majoria dones. Una de les professores de la formació, Rita Casals, ha destacat que la presència del món femení dins el sector no és nova, ja que la dona gaudeix d'una gran presència sobretot en àrees més organitzatives, "tot i que no té tanta visibilitat". De les 18 persones que van fer el curs  l'any passat, dos terços han aconseguit feina en el sector formatger, i la meitat d'aquests han creat la seva pròpia empresa.

Summary: El curs especialitzat en formatgeria artesana del Consorci del Lluçanès arrenca amb 14 alumnes, la majoria dones


L'Aeroport de Barcelona va registrar 1.110.578 passatgers durant l'agost, un 79,5% menys que el mateix mes de l'any passat, segons les dades publicades aquest divendres per Aena. No obstant això, l'aeròdrom va recuperant poc a poc el passatge després d'un juny nefast per les restriccions (amb menys de 150.000 viatgers) i un juliol per sota del milió de passatgers (872.924). En paral·lel, el nombre d'operacions al Prat en aquest vuitè mes de l'any ha pujat fins a les 14.045 –unes 4.000 més que al juliol- però encara és un 57% inferior a les xifres de l'agost del 2019. Pel que fa al tràfic de mercaderies, des de l'aeroport es van transportar 8.037.234 tones a l'agost, un 39,1% menys en comparació amb el mateix mes de l'últim exercici. 10,3 milions de passatgers al Prat de gener a agost, cauen un -71,1% En l'acumulat de l'any –de gener a agost- l'Aeroport de Barcelona-El Prat també presenta unes xifres molt minses amb 10.299.728 passatgers (un 71,1% menys), 90.726 operacions (un 60,8% inferior) i 72.858 tones de mercaderies transportades (i una caiguda del 35%). Al conjunt de l'Estat, els aeroports de la xarxa d'Aena van transportar 8,95 milions de passatgers durant el vuitè mes de l'any, un 69,6% menys interanual. Pel que fa al moviment d'aeronaus, Aena va registrar 142.962 operacions a l'agost, un 39,1% menys respecte a l'agost del 2019. Per altra banda, el nombre de tones de mercaderies transportades va caure un 28,6%, fins a les 59.819. L'aeroport de Barajas va registrar el major nombre de passatgers durant el mes d'agost transportant 1.356.383 de viatgers (un 76,6% menys interanual). A continuació es troben els aeroports de Palma (amb 1.240.113, amb una caiguda del 71%); Barcelona i Màlaga (amb 677.874 viatgers i un descens del 69,3%). Quant al nombre d'operacions, l'aeroport de Palma es manté al capdavant amb 15.562 viatges a l'agost (-45,9%). El segueixen Madrid, amb 15.182 operacions (-59,1%); Barcelona; i Màlaga (8.932, amb una caiguda del -42,9%). Finalment, el top 3 d'aeroports per transport de mercaderies a l'agost van ser Barajas (27.713 tones, un -37,5%), Saragossa (14.717 tones, un -5,7%) i Barcelona.

Summary: 1.110.578 viatgers a l'Aeroport de Barcelona a l'agost, un 79,5% menys que l'any passat


La Seu del Col·legi d’Economistes de Catalunya ha acollit aquest dimecres al matí la signatura d’adhesió de nou entitats noves als dos manifestos ja acordats pel Col·legi d’Arquitectes de Catalunya, el Col·legi d’Economistes de Catalunya, el Col·legi d’Enginyers de Camins, Canals i Ports de Catalunya i el Col·legi d’Enginyers Industrials de Catalunya en què es denuncia “l’atzucac” de les obres de l’estació de la Sagrera, a Barcelona. Concretament es tracta del Col·legi de Geògrafs de Catalunya, la Societat Catalana d’Ordenació del Territori, l’Associació Catalana de Ciència Regional, l’Institut d’Estudis Regionals i Metropolitans de Barcelona, el Pla Estratègic Metropolità de Barcelona, la Fundació Privada Cercle d’Infraestructures, l’Agrupació Catalana de Tècnics Urbanistes, el Barcelona Urban Cluster i la Societat Catalana d’Economia.  Des de les entitats impulsores dels manifestos se subratlla que aquest “atzucac” en què Adif ha situat el projecte de la Sagrera s’ha “agreujat” en els darrers mesos. A principis de juny, el representant de la companyia que gestiona les infraestructures ferroviàries reconeixia “per primer cop” que les obres porten dos anys aturades “i que no hi ha cap calendari ni pla financer” per a executar el projecte.   També han recordat que a principis del 2016 ja van denunciar que Adif s’havia desmarcat dels criteris consensuats al consorci BSAV per a l’adjudicació dels contractes i que unilateralment havia adjudicat el projecte de la nova estació de la Sagrera a l’empresa amb “pitjor” valoració tècnica. En aquest sentit, Lluís Camerón, degà del Col·legi d'Arquitectes de Catalunya ha lamentat que estalviar en el projecte “vol dir gastar més en l’obra per imprecisions” i, “amb tota probabilitat”, vol dir que el manteniment posterior “encara serà més costós”. Les entitats signants han aprofitat per reclamar que el projecte “deixi d’estar en via morta” i que se’n “retorni” la gestió al BSAV. “No es pot continuar amb un gestor que té les obres aturades i que ho reconeix al cap de dos anys”, afirmen. També sol·liciten un pla d’actuació i de finançament acordat en el sí de BSAV.  Les queixes dels col·lectius que ha signat els manifests han estat contundents, com ho exemplifiquen les declaracions de Jordi Julià, representant del Col·legi d'Enginyers de Camins, Canals i Ports de Catalunya: “No tinc la més mínima idea, això ho decidirà la justícia, de si en aquest cas hi pot haver una obra mal feta o una corrupció. Però això es veurà amb el temps”.

Summary: Nou entitats més s’adhereixen als manifestos dels col·legis professionals per denunciar “l’atzucac” de la Sagrera


El festival Strenes compta amb dos grups consolidats per tal d'acostar-se al públic infantil. L'edició d'aquest any servirà per presentar els nous treballs d'El Pot Petit i de Macedònia, que comencen nova etapa. El director del certamen, Xavi Pascual, ha posat l'accent en què l'aposta per aquests grups busca seduir "la pedrera" de futurs espectadors de l'Strenes. El Pot Petit ja ha penjat el cartell d'entrades exhaurides pel concert del diumenge 29 d'abril, on farà la presentació oficial del seu tercer disc. En canvi, Macedònia encara té alguna localitat disponible per al concert del dia 15 a l'Auditori, on interpretaran en directe les cançons de l'àlbum 'Estic contenta'. El festival Strenes ha buscat dos aliats de luxe per tal d'acostar-se al públic familiar. El Pot Petit i Macedònia són dues bandes consolidades en el panorama de la música infanti i juvenil en català que aquest mes presenten els seus nous àlbums aprofitant la plataforma del certamen gironí. L'objectiu de "fer pedrera" del festival és doble ja que dues de les línies estratègiques passen per arribar a nous públics, però també a nous grups. Per al segon objectiu, Strenes ha creat aquest any la secció 'talent gironí', que busca posar el focus i potenciar la carrera de grups emergents de la demarcació. El director del festival, Xavi Pascual, ha reivindicat el nivell que hi ha en els grups que es dediquen al públic familiar a casa nostra. Pascual també ha admès que aquests grups permeten arribar a futurs espectadors de l'Strenes. "Tenim molt en compte el públic familiar", ha assegurat Pascual en la roda de premsa de presentació. La selecció del festival d'enguany ha guardat dos racons de la programació destinats a aquest públic. La presentació de la programació familiar s'ha fet aquest dimecres al pati de l'escola Eiximenis de Girona, ubicada a la Plaça U d'Octubre de la ciutat. L'esdeveniment s'ha convertit en una roda de premsa on els nens del centre han fet de periodistes per un dia i han pogut preguntar a membres dels dos grups sobre les seves inquietuds. El Pot Petit destapa el tercer disc El Pot Petit presentarà durant el festival Strenes el seu tercer disc. "Ara fa un temps que no pugem a l'escenari perquè estem preparant el concert", ha explicat la cantant Helena Bagué. El treball porta per nom 'A l'aventura' i inclou "noves experiències" que els han passat "dins del pot petit". Aquest pot és, precisament, el fil conductor dels seus espectacles d'on en surten tot de personatges. El grup ja ha venut totes les entrades per a l'actuació del 29 d'abril a l'Auditori de Girona. Una realitat que els fa "molta il·lusió" als seus membres. El Pot Petit va néixer el 2009 i s'ha guanyat el públic amb una combinació de música, titelles, teatre i humor. Abans de treure 'A l'aventura', el grup ja havia publicat 'Canta amb el Pot Petit' el 2012 i 'Ritmes i Rialles' el 2015. Macedònia comença nova etapa Strenes també servirà perquè les Macedònia descobreixin la posada en escena del seu nou disc. El 15 d'abril donaran vida a l'àlbum 'Estic contenta', un treball que dona el tret de sortida a la nova etapa del grup. Cada cinc anys, Macedònia renova per complert les seves cantants. Tenint presents aquestes diferents etapes, la banda ha publicat un total de tretze àlbums. Macedònia seguirà combinant les seves cançons plenes d'optimisme amb d'altres de "més profundes", segons ha explicat la cantant Carlota Arrey durant la roda de premsa. "Tenim alguna cançó que parla de gent que no se sent a gust amb el seu cos o d'altres que expliquen quan hem de demanar perdó", ha ressaltat. Alguna de les inquietuds dels nens de l'escola Eiximenis durant la roda de premsa ha estat saber com s'ho fan per combinar el grup amb la seva vida diària. "Ens hem d'organitzar molt i no podem perdre gaire temps", ha explicat la Noa Massoutié, una de les integrants de Macedònia. Els dos grups també han explicat com és la creació dels seus temes i també han hagut de mullar-se sobre quines són les que més els hi agraden.

Summary: Strenes programa El Pot Petit i Macedònia per seduir "la pedrera" de futurs espectadors


La fiscal de l'Audiència Nacional Dolores Delgado serà la nova ministra de Justícia, segons fonts fiscals. Havia estat portaveu de la Fiscalia de l'Audiència Nacional i està al capdavant de l'àrea de coordinació de la lluita contra el terrorisme gihadista. Nascuda a Madrid el 1962, durant els 25 anys de carrera judicial a l'Audiència Nacional s'ha centrat també en la lluita contra el narcotràfic, el crim organitzat i el terrorisme d'ETA. Va ser, a més, col·laboradora de l'exmagistrat Baltasar Garzón. Després dels atemptats de l'11M del 2004, va passar a especialitzar-se en temes de terrorisme gihadista. Després de les darreres eleccions l'abril del 2018, va ser escollida membre del Consell Fiscal. S'hi presentava com a representat de la Unió Progressista de Fiscals.

Summary: Dolores Delgado, nova ministra de Justícia


La 35a edició del Saló del Llibre Infantil i Juvenil de Catalunya ha obert portes aquest dilluns al matí al Teatre l'Amistat de Mollerussa. Enguany l'aigua és el fil conductor del certamen a través d'una exposició monogràfica i també de bona part de la decoració dels diferents espais. Promogut pel Consell Català del Llibre Infantil i Juvenil (CliJCAT), el Saló reuneix més de 5.000 llibres que infants i joves podran tocar i remenar fins al proper 14 d'abril. La nova consellera de Cultura, Mariàngela Vilallonga, ha inaugurat la mostra i ha destacat la importància per al foment de la lectura que els infants i els joves estiguin ''en contacte'' amb els llibres així com també amb els escriptors i il·lustradors. En un dels seus primers actes com a consellera de Cultura després de substituir Laura Borràs, Mariàngela Vilallonga ha destacat el ''llarg recorregut'' del Saló del Llibre Infantil i Juvenil amb 35 anys de  trajectòria, 17 dels quals a Mollerussa. Segons la consellera, aquesta literatura és ''la base de tot'' i ''començar per la base sempre és important''.  L'alcalde de Mollerussa, Marc Solsona, ha qualificat el certamen de ''saló de país únic'' que fa que la ciutat sigui la capital de la literatura infantil i juvenil durant 15 dies. En aquest sentit, ha apostat novament per continuar sent seu del Saló per tal de ser un ''aliat d'èxit'' per continuar fent arribar la cultura als més petits. El Saló concentrarà una trentena d'activitats complementària entre presentacions de llibres, sessions de contacontes i espectacles així com dues trobades professionals, una del sector de l'educació i un altra de l'àmbit bibliotecari, que precisament ha tingut lloc aquest dilluns coincidint amb la inauguració. A la trobada s'han debatut nous formats per organitzar les visites d'autors a les biblioteques. A banda de l'exposició monogràfica 'L'aigua', el saló compta amb sis mostres més entre les que destaca 'La inclusió és un art' sota la idea i coordinació dels il·lustradors Gusti, Isma i Inge Nouws, els caps pensants del mural que es troba a l'entrada del Saló i que ha estat confeccionat amb l'ajuda de voluntaris de l'entitat de Sant Cugat Windown que treballa amb persones amb Síndrome de Down i també d'Acudam de Mollerussa. La il·lustració serà protagonista al Saló en la mostra 'Dones d'aigua', coordinada per Ignasi Blanch i Jan Barceló amb una trentena d'il3lsutradors que presenten la seva particular mirada sobre les 'Dones d'Aigua'. 'Lo Parrot, el Bandoler' Una de les novetats locals d'aquesta edició és la mostra d'il·lustracions del llibre 'Lo Parrot, el Bandoler', obra de l'artista mollerussenca Carme Maria Martín, del llibre editat conjuntament entre el Casal Popular l'Arreu i l'Ajuntament de Mollerussa escrit per Txell Giné. Aquest conte il·lustrat es presentarà el dissabte que ve 6 d'abril en el marc del saló. Narra la llegenda del bandoler lo Parrot de Mollerussa, que també era l'alcalde l'any 1846, i que actuava a través d'una xarxa de túnels subterranis que li permetien anar d'una banda a l'altra del municipi sense ser vist. Visites escolars Amb l'obertura del Saló comencen les visites escolars que tenen lloc els dies entre setmana al matí. Prop de 3.000 alumnes s'han inscrit per dur a terme aquestes visites guiades que inclouen la trobada amb algun dels set autors que hi participen enguany i que són els il·lustradors Gusti i Cristina Losantos, autora del cartell d'enguany, així com els escriptors Pep Molist, Alegria Julià, Muriel Villanueva, Jordi Folk i Ivan Ledesma. A més, també es fan sessions de contes per acollir les visites guiades de l'alumnat de les escoles bressol i d'educació infantil de P-3 a P-5 amb Santi Rovira, Glòria Arrufat i la companyia 'Fes-t'ho com vulguis'.

Summary: Arrenca a Mollerussa la 35a edició del Saló del Llibre Infantil i Juvenil amb l'aigua com a eix temàtic


Els Mossos d'Esquadra han detingut un home acusat de matar-ne un altre a ganivetades durant una baralla en un bar de Salt (Gironès). Els fets van passar pels volts de les onze de la nit en un establiment del carrer Doctor Ferran. La discussió es va iniciar als lavabos del Bar La Cova i va acabar al carrer. Segons ha pogut saber l'ACN, l'agressor va intentar amagar l'arma a la cisterna del lavabo, però els investigadors la van acabar trobant durant la inspecció posterior al local. Malgrat que es va avisar de seguida al SEM, els metges no van poder fer res per salvar la vida de la víctima de 45, segons avançava Ràdio Girona. Els Mossos van haver de tallar la via davant de la expectació que va aixecar el succés. La policia catalana es van emportar quatre testimonis, entre els quals la propietària del bar i el seu fill. S'espera que el detingut, de 54 anys, passi a disposició judicial en breu. Tant la víctima com l'agressor són de nacionalitat espanyola i tenen antecedents, segons han apuntat els Mossos. Tots dos ja es coneixien. (En aquesta actualització es donen més detalls de l'agressor i la víctima, així com dels fets) En el transcurs de la baralla, la víctima li va dir a l'agressor "què mires, què mires?" i li va fer una empenta. Aleshores, l'agressor treu una navalla i l'apunyala més de tres vegades. Un cop la víctima a terra, l'agressor es mira els testimonis i els diu "vosaltres què hauríeu fet?" i, posteriorment, entra al bar on es queda prenent una cervesa. Quan arriben els Mossos, detenen l'agressor allà mateix. Els propietaris del bar són els que han donat l'avís a la policia. Els agents van comprovar que l'agredit estava ferit de gravetat i un cop van arribar els efectius del SEM, aquesta no van poder fer res per salvar-li la vida. Els Mossos s'han fet càrrec de la investigació dels fets.

Summary: ACTUALIZACIÓ:Detingut un home acusat de matar-ne un altre a ganivetades en un bar de Salt durant una baralla


La jutgessa ha decretat presó provisional sense fiança comunicada per al veí de Bellpuig (Urgell) de 84 anys acusat de matar el seu gendre, de 60, després de dispara-li quatre vegades amb una pistola dimecres passat. L'home ha declarat aquest divendres al matí durant poc més d'una hora als jutjats de Cervera, on si que ha reconegut que va matar el seu gendre i ha insistit en què feia mesos que se sentia perseguit i que el considerava com el causant de tots els seus problemes. Tot i que la defensa representada per la lletrada Andrea Lombana ha demanat llibertat amb fiança per poder-li pràcticar proves mèdiques i psicològiques que determinin la seva capacitat cognitiva, la jutge ha decidit que entri a presó i aquestes se li practiquin en els propers dies per determinar a quin centre ha d'ingressar. Se li imputen els delictes d'homicidi dolós i tinença il·lícita d'armes. L'acusat ha mantingut davant la jutge, tal com ja va fer abans-d'ahir amb els Mossos d'Esquadra durant l'escorcoll a casa seva i al seu vehicle, que el seu gendre era ''el causant de tots els seus problemes''. Així ho ha assegurat Lombana, que també ha afegit que el veia com el responsable que la seva empresa, Pretensats Gabernet, anés malament, ja que portava més d'un any i mig sense activitat. L'acusat creia que la víctima el ''boicotejava, l'assetjava constantment a casa i a l'empresa''.  D'aquesta manera, l'home ha mantingut aquesta ''psicosis'' durant tota la declaració judicial per tal de justificar el crim i segons la lletrada, tant la fiscal com la jutge, ''afortunadament'', ha vist que cal fer-li un examen psicològic ''perquè necessita tractament''. L'acusat ha narrat també com va matar el gendre; o va fer després de disparar quatre bales d'una pistola antiga del calibre 22 que feia uns mesos que sempre portava a sobre per aquesta mania persecutòria que diu que tenia. Val a dir, que fiscalia també li imputa un delicte de tinença il·lícita d'armes perquè no consta llicència pel revòlver. La de dimecres va ser una ''discussió més'' entre sogre i gendre, fins que, segons la lletrada, l'acusat va caure a terra, ''no s'ho va pensar'', va treure l'arma i va disparar. Un dels trets va ser al clatell i ''fulminant''. Lombana ha assegurat que el seu client també ha declarat que ''no tenia ànim d'acabar amb la vida del seu gendre'', que se'n penedeix, és conscient que ha fet molt mal a la seva família i que tampoc sap ben bé perquè ho va acabar fent.

Summary: Presó provisional sense fiança per al veí de Bellpuig acusat de matar el seu gendre


La incineradora de la Planta de Valorització de Residus de Mataró és l'encarregada de destruir bona part del material sanitari infecciós que surt dels hospitals catalans durant la crisi del coronavirus. Normalment les mascaretes, bates i barrets s'envien a uns centres especials on es vaporitzen i trituren abans d'enviar als abocadors, però l'augment d'aquests residus ha col·lapsat les plantes especialitzades. En les últimes tres setmanes, fins a la incineradora de Mataró han arribat 650 tones de residu sanitari infecciós –uns 15 camions diaris– provinent de més de 30 hospitals de Barcelona i la seva àrea metropolitana, de la Catalunya central i de les comarques gironines, segons ha explicat a l'ACN el director de la planta, Carles Salesa. El tractament que es fa d'aquests residus, un cop arriben a la planta, és pràcticament el mateix que el dels residus municipals, amb l'única diferència que el residu sanitari no passa per la fase de pretractament a la que sí se sotmet la brossa dels contenidors del rebuig, i s'envia directament a incineració per valoritzar i convertir en energia. Quan els camions arriben a la planta es procura que no estiguin en contacte amb la resta de camions que traslladen la brossa municipal dels pobles del Maresme i el Vallès Oriental als que dona servei la instal·lació. Descarreguen directament a la fossa on també hi ha el rebuig que ja ha passat pel pretractament i se li dona prioritat a l'hora d'enviar a cremar. De fet, quan els camions de material sanitari surten per la porta, el primer que es fa és començar a incinerar aquestes càrregues, de manera que es minimitza la presència de material infecciós a la planta. La combustió és a uns 1.000 graus –als centres especialitzats es vaporitza a 135 graus–, una temperatura que fa "impossible" que cap organisme pugui sobreviure. Pel que fa a la seguretat a la planta, el seu director, Carles Salesa, explica que no s'ha hagut d'adoptar cap mesura addicional per la presència del material infecciós ja que la instal·lació està "totalment automatitzada" i no hi ha cap manipulació manual ni contacte amb el material sanitari infecciós.  Els 30 hospitals que envien els seus residus a Mataró són del Maresme, el Barcelonès, el Baix Llobregat, el Vallès Oriental, el Vallès Occidental, el Gironès, l'Alt Empordà, el Baix Empordà, el Bages, la Garrotxa, el Ripollès i l'Anoia. En funció de l'evolució de la pandèmia, no es descarta que més hospitals hagin de derivar els seus residus a la planta de Mataró.

Summary: La incineradora de Mataró crema material sanitari infecciós per coronavirus provinent de 30 hospitals


La comissió de mediació liderada pel Col·legi de l'Advocacia de Barcelona ha demanat aquest divendres a la tarda al president de la Generalitat, Carles Puigdemont, que "aturi urgentment les decisions polítiques que augmentin la tensió" amb el govern espanyol. En una trobada al Palau de la Generalitat també li ha reclamat que "exclogui cap solució unilateral". La comissió ha traslladat a Puigdemont que "és imprescindible aturar urgentment totes les decisions polítiques que augmentin la tensió" entre els dos governs. També ha traslladat al president la seva "voluntat d'oferir ponts de diàleg i entesa". Aquesta solució "ha d'excloure qualsevol solució unilateral, respectant el funcionament ordinari de les institucions d'autogovern de Catalunya i descartant cap decisió que afecti el model polític organitzatiu autonòmic". També li han explicat al president que demanen igualment la retirada dels efectius extres de policia espanyola i Guàrdia Civil. La comissió considera "imprescindible" trobar una sortida a la situació actual fonamentada en el diàleg i la conciliació. Després de la reunió, que ha durat una hora, la degana de l'ICAB, Maria Eugènia Gay, i el conseller de Presidència, Jordi Turull, havien de fer declaracions als mitjans, però finalment s'han anul·lat perquè la discreció faciliti l'èxit de la mediació. No es descarten més trobades i comunicats properament, han anunciat fonts properes a les dues parts. A la reunió, a banda de Gay, hi ha assistit el president del Consell de l’Advocacia Catalana, Carles McCragh; el secretari general de la UGT a Catalunya, Camil Ros; el secretari general de CCOO a Catalunya, Javier Pacheco; el rector de la Universitat de Barcelona, Joan Elias; la rectora de la Universitat Autònoma de Barcelona, Margarita Arboix; el secretari general de PIMEC, Antonio Cañete; el vicepresident de la Cambra de Comerç de Barcelona, Joan Francesc Pont; el president de l’Associació per a les Nacions Unides a Espanya, Eduard Sagarra; i el degà del Col·legi d’Economistes de Catalunya, Joan B. Casas, a més del conseller Turull i el de Justícia, Carles Mundó. Més de 70 entitats com el Barça, la patronal Cecot i els col·legis farmacèutics i 250 persones a títol individual ja s'han adherit aquesta Comissió Independent per la Mediació, el Diàleg i la Conciliació.

Summary: La comissió de mediació demana a Puigdemont "aturar urgentment les decisions que augmentin la tensió"


L'exdirectora de l'institut Pedraforca de L'Hospitalet de Llobregat, Dolores Agenjo, ha reiterat aquest dilluns que es va sentir "pressionada" pel Departament d'Ensenyament perquè cedís l'edifici per al procés participatiu del 9-N. La dona ha declarat com a testimoni davant del Tribunal Superior de Justícia de Catalunya (TSJC) i ha dit que va rebre diverses trucades pocs dies abans de les votacions. Ella va demanar una ordre per escrit, però aquesta no li va arribar mai, i per això, segons ella, va decidir no cedir el local ni comunicar als professors del centre que podien fer de voluntaris aquell diumenge. El Pedraforca va ser l'únic institut que no va ser seu electoral aquell 9-N. Agenjo ha explicat que altres directors de L'Hospitalet també tenien dubtes i es van intercanviar correus electrònics sobre la qüestió. Aquests correus estan aportats a la causa. De fet, ha dit que molts directors tenien "por", però finalment van cedir els centres. L'exdirectora ha explicat que ella va assistir a la reunió que va organitzar el departament el 16 d'octubre amb diversos directors, i a la qual van assistir alguns càrrecs, com la delegada territorial de Barcelona, Montserrat Llobet. També va rebre una carta de la delegada del govern espanyol a Catalunya, María Llanos de Luna, que advertia a tots els directors que no podien col·laborar en la celebració del 9-N. També algun inspector d'educació va recomanar als directors que demanessin una ordre per escrit per lliurar les claus.  Per això, ella va demanar un escrit on se li demanessin les claus. Des d'Ensenyament no li van prometre l'escrit, i ella ja no va insistir més en demanar-lo. Tot i així, pocs dies abans del 9-N va rebre i fer trucades per concretar si arribava o no l'ordre per escrit i per si finalment cedia les claus o no. Igualment, ha dit que no va rebre els ordinadors que feia temps que havien demanat, tot i que Ensenyament sosté que els aparells usats el 9-N eren pels centres que els havien demanat prèviament i que després d'aquell diumenge van acabar destinats als col·legis i instituts que tocava. La defensa, en canvi, manté que si no va obrir l'institut es demostra que no es va obligar ningú a fer-ho, i que les trucades que va rebre eren per saber si finalment cedia el local o no. A més, assegura que es volia saber si cedia les claus per si havien de buscar un centre alternatiu per fer les votacions, com va acabar passant. Jordi Pina, advocat de la consellera d'Ensenyament, Irene Rigau, ha dit als mitjans que l'exdirectora ha admès que altres directors, favorables al procés, no es van sentir pressionats, i ella no ha sabut concretar les pressions. Així, ha opinat que el sentiment de pressió és molt subjectiu i ha recordat que Agenjo no va rebre cap represàlia per no cedir l'institut. A més, l'ha acusat de no traslladar al departament la petició de dos professors del seu centre que volien ser voluntaris. També ha dit que Agenjo demanava l'ordre per escrit per poder aportar-ho com a prova judicial. També ha dit que després del 9-N va rebre al seu correu electrònic amenaces per no haver cedit el local. Tot i que les amenaces anaven signades amb noms i cognoms va considerar que no havia de denunciar-les ni al departament ni a la policia. En declaracions a la premsa, Agenjo ha dit que ara se sent "alliberada" per haver pogut declarar davant de la justícia. Agenjo, que ha arribat al TSJC acompanyada de diversos companys i amics, ha declarat prop d'una hora i ha explicat el que ja havia dit anteriorment davant dels mitjans de comunicació. L'exdirectora es va prejubilar poc després del 9-N, però ho ha volgut desvincular dels fets, ja que la petició era d'abans del procés participatiu i la va ratificar després. A les eleccions municipals va tancar la llista de C's de L'Hospitalet i a les passades eleccions al Parlament del 27-S anava de número 23 a la llista per Barcelona, i per poc no va ser escollida diputada. Focus va muntar el centre internacional de premsa D'altra banda, aquest dilluns al migdia també ha declarat de forma breu l'administrador de l'empresa Focus, Daniel Fernández, que va muntar el centre internacional de premsa en un pavelló de la Fira de Barcelona, a Montjuïc, aquell 9-N. L'empresa va guanyar l'any passat un contracte públic del Departament de Presidència per organitzar totes les compareixences i actes públics de la conselleria durant un any per un valor màxim de més de 500.000 euros. Després de cada acte, Focus presenta la factura corresponent. Entre aquests actes, Presidència li va encarregar el del 9-N durant el mes d'octubre i Focus va acabar presentant una factura de 140.000 euros. No obstant això, després de l'encàrrec principal, Presidència va demanar a Focus algunes modificacions, fins i tot després del 4 de novembre, quan el Tribunal Constitucional ja havia suspès el procés participatiu.

Summary: La directora de L'Hospitalet que no va cedir l'institut pel 9-N reitera que va rebre "pressions"


Unes 100 persones es concentren a les portes dels Jutjats de Girona en suport als tres detinguts per la Policia Nacional en els aldarulls d'aquest divendres passat. Els manifestants s'han agrupat a la rampa d'entrada a l'edifici que està protegit per diversos agents de l'ARRO dels Mossos. Al arribar, però, els agents de la Policia Nacional que transportaven els detinguts han entrat a tota velocitat en un espai reduït i han estat a punt d'atropellar diversos periodistes que estaven degudament acreditats i sense haver rebut cap advertència dels Mossos. Per evitar que el cotxe els atropellés, els periodistes han hagut de deixar de gravar o prendre fotografies de l'escena per apartar-se. Els agents conduïen amb passamuntanyes.  L'actitud dels agents ha provocat la indignació dels concentrats. Minuts abans, un cotxe dels Mossos ha entrat per la mateixa rampa sense cap problema i amb la mateixa quantitat de persones concentrades.

Summary: Unes 100 persones es concentren als Jutjats de Girona en suport als detinguts per la Policia Nacional que declaren


Els metges de l'Hospital Vall d'Hebron no temen per la vida dels afectats en l'incendi a l'edifici de deu plantes de l'Avinguda Marquès de Mont-roig de Badalona, que aquest dissabte al matí ha provocat la mort de tres persones i n'ha ferit una vintena de diversa consideració. Els serveis d'emergències han traslladat set persones a l'hospital barceloní, de les quals sis encara estan ingressades. Entre els ferits, hi ha cinc membres d'una família amb dos nens, un d'ells un nadó que es troba a l'UCI pediàtrica per prevenció i un adult en estat greu per haver saltat de l'edifici fugint del foc. Pel que fa a l'altre ferit inicialment en diagnòstic greu i traslladat a l'Hospital de Sant Pau, fonts del centre hospitalari han confirmat que pateix lesions "lleus" de resultes d'haver-se precipitat de l'immoble i que serà donat d'alta en les pròximes hores. La directora assistencial de la Vall d'Hebron, Ana Ochoa, ha explicat en declaracions als mitjans que tot i que les cremades dels ferits són poc importants, les persones ingressades estan afectades per inhalació de fum i, per això, ha dit, cal controlar-los durant les primeres hores, "crítiques" per afavorir a la recuperació. Ochoa ha detallat que entre els atesos hi ha una família sencera i un veí. A més, ha concretat que l'hospitalització per inhalació de fum és normalment d'entre quatre i sis dies i que si es controlen les constants de bon inici, la millora és "relativament ràpida". No obstant això, Ochoa ha insistit que és d'hora per a fer un balanç i que els pacients poden patir complicacions.

Summary: Els metges no temen per la vida de cap dels ferits a l'incendi de Badalona


Una manifestació unionista convocada per la Coordinadora per Tabàrnia aquest diumenge al matí ha acabat amb aldarulls pel llaç groc que hi ha a la façana de l'Ajuntament de Barcelona. Segons fonts del consistori, alguns dels concentrats volien entrar a la casa de la ciutat per evitar que es tornés a penjar aquest símbol, que segons sembla havia volat amb una ventada. Com que la Guàrdia Urbana els ho ha impedit, alguns s'han enfrontat amb els agents. Poc després d'aquests moments de tensió, alguns dels manifestants han enregistrat amb els seus mòbils com dues persones despenjaven el llaç des de l'interior de l'edifici. El consistori ho justifica dient que ha estat una cosa puntual i que aquest símbol seguirà a la façana de l'ajuntament. Per la seva banda, la Coordinadora per Tabàrnia ho veu com una victòria perquè, segons l'entitat, "han aconseguit que es retiri el llaç groc separatista". La manifestació, que ha començat a les 12 del migdia a la plaça Urquinaona, ha aplegat un miler de persones, segons la Guàrdia Urbana. El tinent d'alcalde de Barcelona, Gerardo Pisarello, ha denunciat a través del seu compte de Twitter que un agent de la Guàrdia Urbana ha estat agredit durant els aldarulls d'aquest diumenge a la plaça Sant Jaume i ha explicat que "el llaç s'ha retirat de manera momentània". Pisarello ha explicat que "el llaç torna a estar penjat on correspon" i ha anunciat que "s'obrirà una investigació dels fets". El tinent d'alcalde ha recordat que "a la junta de portaveus es va acordar per majoria qualificada col·locar un llaç groc al balcó de l'Ajuntament".

Summary: Aldarulls durant la manifestació unionista pel llaç groc de l'Ajuntament de Barcelona


El vicepresident i conseller d’Economia i Hisenda, Oriol Junqueras, ha replicat a la portaveu econòmica de la CUP Eulàlia Reguant que els pressupostos del 2017 representen “en gran mesura” el rescat social i expressen la voluntat de revertir bona part de les retallades efectuades durant la crisi. En el seu torn de rèplica en el marc del debat de les esmenes a ala totalitat dels pressupostos, Junqueras ja volgut subratllar les coincidències de JxSí i la CUP respecte als tres pilars que els cupaires estableixen: referèndum, procés constituent i rescat social. El vicepresident ha refermat que el Govern està absolutament compromès amb el referèndum i ha apostat per un procés constituent amb la participació de tots els ciutadans, polítics i entitats.

Summary: Junqueras replica a la CUP que els pressupostos representen el rescat social i referma l’aposta pel referèndum


El riu Llobregat ha multiplicat per 42 el seu cabal aquest dijous durant la prova pilot que l'Agència Catalana de l'Aigua (ACA) ha fet per augmentar els sediments del riu, que queden atrapats a la presa de la Baells, a Cercs. Per fer la prova, s'han apilat 100 tones de sediments a la llera del riu que, amb el creixement del seu cabal, s'han arrossegat avall. Ara hauran de comprovar si les sorres i nutrients afegits aconsegueix revertir l'impacte ambiental que suposa la falta de sediments a les platges i deltes. Un problema que, segons han explicat des de l'ACA, "és d'abast mundial". De fet, a Catalunya, és especialment greu al Delta de l'Ebre, i per això, l'ACA exigeix al Ministeri de Medi Ambient un pla de gestió dels sediments al riu Ebre.  Com a mínim un cop l'any, l'ACA duu a terme 'cabals generadors' als rius que tenen preses i embassaments. És a dir, fan augmentar el cabal del riu per tal d'aportar beneficis mediambientals com reperfilar la llera del riu i millorar la qualitat dels hàbitats dels peixos.  Fins ara, aquests 'cabals generadors' es deixaven anar sense sediments, fet que comporta algunes complicacions, ja que l'aigua baixa neta i erosiona els trams de riu aigües avall.  La prova pilot de l'ACA ha consistit en injectar sediments riu avall. Segons ha explicat el cap del departament de control i qualitat de l'aigua de l'ACA, Antoni Munné, "s'ha fet com si l'embassament, que és una trampa de sediments, no existís per comprovar si això millora l'impacte ambiental riu avall".  Un problema greu d'abast mundial  La producció pesquera, per exemple, depèn d'aquests sediments, ja que amb ells arriben nutrients que incrementen la producció de peix. Però també per la regeneració de les platges, o el Delta de l'Ebre, on només arriba un 5% dels sediments del riu. "Això implica una regressió de la costa molt important", ha explica Munné, "però també perdem infraestructures i, fins i tot, té conseqüències econòmiques com la pèrdua de cultius d'arròs".  L'ideal, segons ha explicat l'investigador de l'IRTA Carles Ibáñez, és que els nous embassaments que es construeixen arreu del món ja tinguin en compte sistemes de transmissió de sediments, però en el cas de Catalunya, on ja pràcticament no es construiran sediments nous, s'ha de mirar la manera de traspassar-los. Tot i que el preu d'injectar els sediments més tard és molt elevat, Ibáñez considera que s'ha d'avaluar l'impacte negatiu que té la falta de sediments. "Qui contamina paga", ha afegit. El problema és especialment greu al Delta de l'Ebre, i per això, l'ACA exigeix al Ministeri de Medi Ambient un pla de gestió dels sediments sobre el riu Ebre.

Summary: Prova pilot al riu Llobregat per augmentar-ne els sediments i evitar l'impacte ambiental de les preses als deltes


El candidat a la secretaria general del PSOE Patxi López ha votat aquest diumenge a la seva agrupació de Portugalete, a Biscaia. L’exlehendakari s’ha mostrat “convençut” que avui hi haurà una “gran mobilització” dels militants socialistes “perquè som molt conscients del que està en joc i anirem a votar pensant en que és millor per al partit socialista i per a Espanya”. “El que espero és que demà sigui el primer dia en que tots junts recuperem el millor PSOE, que és el que està esperant la ciutadania, i sigui el primer dia de la recuperació del PSOE”, ha dit en declaracions a la premsa.

Summary: Patxi López: “Espero que demà sigui el primer dia de la recuperació del PSOE”


L'Armada espanyola afirma que la presència d'un vaixell militar a Tarragona va ser una "petició expressa de l'alcalde" fa dos anys. Segons ha explicat l'almirall Juan Rodríguez, Ballesteros va demanar "en el seu moment" la presència de l'Armada, quan estava previst que se celebressin els Jocs Mediterranis a Tarragona, programats inicialment el 2017. Concretament, segons Rodríguez, s'havia sol·licitat la presència del buc escola Juan Sebastián Elcano, però aquesta nau té "un programa de viatge molt complicat i és impossible tenir-lo aquí per aquestes dates". En canvi, defensen que el portaavions Juan Carlos I –el buc de guerra més gran construït a l'Estat espanyol-, que ha atracat aquest divendres al port, "encaixava molt bé". Des del consistori es va desvincular la seva presència de la programació dels Jocs, i Rodríguez ha defensat que ells són "uns més" i que esperen "realçar" l'esdeveniment esportiu amb la seva visita, que s'allargarà fins al dia 2. El portaavions es pot visitar durant el cap de setmana per la ciutadania. Sobre les crítiques rebudes de diversos grups municipals del consistori tarragoní, l’almirall ha afirmat que “hi ha gent que parla de pau, i això està bé”, però ha apuntat que “n’hi ha d’altres, com l’armada, que treballen per la pau des de fa temps”. “En referència a parlar de pau, poca gent pot donar-nos lliçons”, ha etzibat Rodríguez, que també ha negat que la visita tingui a veure amb la situació política a Catalunya. Per diumenge, la coordinadora Tarragona Patrimoni Pau ha convocat una protesta a l’Escala del Port de Tarragona contra la presència de vaixells de guerra al Port de Tarragona i a arreu. Sobre aquesta concentració, l’almirall ha dit que tenen “tot el dret a concentrar-se, en un país lliure” i que si la raó per la qual s’oposen a la presència del Juan Carlos I és perquè són uns Jocs “de pau”, “els primers que intentem construir la pau som nosaltres”. L’Armada ha programat també una recepció per agrair a les autoritats “la seva hospitalitat” i ensenyar-los la nau. “Ens agrada treure pit perquè és un vaixell magnífic”, ha dit. D’altra banda, Rodríguez ha explicat que la tripulació ha rebut invitacions per diverses competicions esportives, tot i que ha explicat que no hi aniran uniformats i que l’assistència de cadascú és voluntària. “És molt atractiu i comptem en què la gent sí que hi anirà”, ha dit. A més, alguns membres de la tripulació també tenen previst fer una visita als atletes de la delegació espanyola, en la qual se’ls farà entrega d’una camisa de l’Armada com a detall. L’almirall ha explicat en una visita a la premsa que el Juan Carlos I ha arribat a Tarragona després d’una “llarga cooperació amb el transport de l’exèrcit de terra a Iraq” i que també ha fet visites al cossos de Bombai i Alexandria. “On millor per fer descans que en una ciutat bella i històrica i en un moment en què precisament es fan els Jocs Mediterranis?”, s’ha preguntat. “És un al·licient perquè la nostra dotació pugui descansar i conèixer noves ciutats i fer amics, i rebre una enorme motivació”, ha dit. Sobre el fet que l’organització de Tarragona 2018 es desvinculés de la visita del portaavions, l’almirall ha considerat que és “molt natural” i ha explicat que visiten Tarragona “com hi ha altra gent que visita els Jocs i l’organització no te res a veure”. La joia de l’Armada espanyola El buc Juan Carlos I, “de projecció estratègica” té 230,820 metres d’eslora i arrossega 27.000 tones a 21 nusos. El portaavions, força nou, substitueix el Príncep d’Astúries. Amb aquest buc es poden fer operacions amfíbies, aèries, de transport estratègic o d’ajuda humanitària.  Hi ha 1.435 llits disponibles, tot i que la tripulació permanent no arriba a les 300 persones. Actualment, a Tarragona, atracat al Moll d’Aragó, n’hi ha unes 235. El buc té una capacitat d’emmagatzematge de 5.245 metres quadrats i una coberta de vol de 202 per 32 metres. Entre les prestacions de la nau hi ha un hospital, especialment útil en casos d’operacions d’ajuda humanitària, que compta amb dos quiròfans, una UCI, un laboratori, servei d’odontologia, farmàcia, una sala de radiologia i una zona hospitalària d’infeccions.

Summary: L'Armada diu que Ballesteros va demanar fa 2 anys un vaixell militar i que amb el portaavions esperen "realçar" els Jocs


També s'hi han adreçat la presidenta del Parlament, altres consellers del Govern i diputats i senadors territorials ACN Barcelona.-El vicepresident del Govern, Oriol Junqueras, ha arribat a la Ciutat de la Justícia per mostrar el seu suport als sis detinguts dimecres passat per la preparació de l'1 d'octubre i que declaren des d'aquest matí davant del jutge. A les dependències judicials, també s'hi han adreçat la presidenta del Parlament, Carme Forcadell; la consellera de Treball, d'Afers Socials i Famílies, Dolors Bassa; el conseller de Salut, Antoni Comín; el portaveu d'ERC, Joan Tardà; la membre de la Mesa del Parlament, Anna Simó; el senador del PDeCAT Josep Lluís Cleries; la diputada de la CUP Anna Gabriel i la regidora a l'Ajuntament de Barcelona Eulàlia Reguant. A les portes, centenars de persones –la majoria estudiants i gent gran- fan crides a favor del referèndum, amb càntics com 'El Piolin us ha robat la teca' i 'Ja sabem on votarem'. També, s'hi han adreçat diputats i senadors territorials i persones properes als detinguts, com per exemple del director d'Innovació i Sistemes d'Informació, Pep Masoliver, a qui han expressat el seu suport amb caretes seves.

Summary: Junqueras arriba a la Ciutat de la Justícia per mostrar el seu suport als detinguts


L'alcaldessa de Berga, Montse Venturós, i la regidora de Patum, Mònica Garcia, han comparegut aquest dimarts davant dels mitjans de comunicació per donar explicacions sobre la destitució del cap de colla dels plens de Patum, Isaac Gonfaus. Venturós ha dit que "un cop esgotada la via del diàleg" i després d'assessorar-se legalment, el consistori ha decidit assumir la gestió directa de la comparsa dels plens –un acte inèdit en la festa berguedana-. La batllessa ha dit que "s'ha obert la caixa dels trons" i ha assegurat que no desaprofitaran l'ocasió per fer "canvis substancials i contundents" en el Patronat de la Patum per garantir que la festa sigui més "transparent". El conflicte a la Patum es va originar el passat mes de febrer arran de l'expulsió de tres vestidors de plens per part del seu cap de colla.

Summary: L'Ajuntament de Berga assumeix la gestió directa de la colla dels plens per posar fi al conflicte obert a la Patum


L'alcalde de Reus, Carles Pellicer (CiU), nega amb rotunditat cap aportació econòmica a la campanya electoral del seu partit l'any 2011 per part de Traiber, l'empresa de pròtesis investigada en l'entramat d'Innova, a canvi d'afavorir aquest negoci en els hospitals de Sagessa. Arran l'aixecament del secret de sumari, Pellicer ha comparegut aquest dimecres per defensar la "transparència" del seu govern i desmentir les declaracions fetes per l'exdirector d'Innova, Josep Prat, l'any 2015, recollides en l'escrit judicial. L'alcalde les qualifica de "malintencionades" i hi veu "oportunisme". Pellicer ha reconegut que sí va existir una reunió amb el gerent de l'empresa, Lluís Márquez, però nega cap tracte de favor. Segons l'alcalde, només se'l va rebre com un proveïdor més que no cobrava factures pendents amb l'administració i que aquest tipus de reunions eren i són freqüents en la seva agenda.

Summary: L'alcalde de Reus nega cap aportació de Traiber a la campanya electoral de CiU


L’Ajuntament de Montcada i Reixac ha demanat a la Generalitat –a través de l’Agència Catalana de l’Aigua- i a l’Àrea Metropolitana de Barcelona que obrin expedients sancionadors contra l’empresa Lafarge per haver abocat fuel al riu Besòs. El consistori assegura que aquesta setmana tècnics de l’AMB han detectat rastres d’abocament arran d’una petició municipal per investigar l’empresa, després d’haver constatat altres vessaments durant l’estiu. A través d’un comunicat, l’alcaldessa Laura Campos ha expressat la seva “indignació” pels fets i ha reclamat a les administracions supramunicipals que sancionin Lafarge i l’obliguin a netejar l’empresa i el clavegueram. “El consistori també està estudiant la possibilitat d’emprendre accions legals contra Lafarge”, ha afegit Campos.

Summary: Montcada i Reixac reclama que es sancioni Lafarge per abocaments de fuel al Besòs


El cap de llista de C's per Barcelona a les eleccions del 26-J, Juan Carlos Girauta, veu "una atrocitat" que el dirigent i candidat convergent Francesc Homs "justifiqui" actituds "intolerants" cap a altres partits. Després de l'escridassada que Alícia Sánchez-Camacho va rebre a Vic, Homs va dir que "si no vols pols, no vagis a l'era" ja que el PP havia estat "molt agressiu" a Catalunya. Per Girauta, aquestes són unes declaracions "impròpies d'una persona civilitzada i educada" com Homs i li ha demanat que "s'ho pensi dues vegades" abans de "justificar" aquesta mena d'actituds. "Quan comencem a entendre els intolerants anem per un camí molt perillós", ha alertat des de les instal·lacions del Sincrotró de la UAB, a Cerdanyola del Vallès.

Summary: Girauta veu una "atrocitat" que Homs "justifiqui" actituds "intolerants" contra altres partits


Les galeries d'art van recuperant el pols de l'activitat després de dos mesos d'aturada "total" per la pandèmia de la covid-19. Mentre museus, biblioteques, teatres, auditoris i cinemes no s'atreveixen encara amb la reobertura, en ciutats situades en la fase 1, com és el cas de Reus, els galeristes van obrint portes novament sense necessitat de demanar cita prèvia. En tots els casos tenen l'aforament limitat a un terç, i a l'interior dels locals cal dur mascareta i mantenir el distanciament –tant amb la resta de persones com amb les obres d'art. Les restriccions de la desescalada, a més, obliguen a prorrogar les exposicions davant la impossibilitat d'inaugurar-ne de noves. La Galeria d'Art Antoni Pinyol de Reus va estrenar el 7 de març l'exposició 'Piqué:Plural', amb obres del pintor, escultor i arquitecte Josep Piqué i Iserte (Montbrió del Camp, 1913). Una setmana després, però, es va veure obligada a tancar portes pel coronavirus. La galeria va reobrir dimarts ja en la fase 1 de la desescalada, i ha decidit reinaugurar l'exposició i prorrogar-la fins el 5 de juny.  Aquests gairebé dos mesos de confinament han servit al propietari, Antoni Pinyol, per reflexionar sobre el futur de la galeria. El resultat ha estat un traspàs de la direcció -després de gairebé 30 anys- a les seves filles, Isabel i Cristina. "La marxa més o menys lenta que ja duia el món cultural ara amb tot això s'ha paralitzat, però el fet de disposar de més temps i de veure les coses amb més perspectiva, ens ha permès prendre aquesta determinació", explica Pinyol a l'ACN. Una de les noves directores, Isabel Pinyol, admet que la pandèmia ha estat un cop dur. "Les galeries depenem de la gent que passa pel carrer, ens veu i entra, i això ho hem perdut durant aquests dos mesos", lamenta. A més, assenyala que la pandèmia els obliga a reflexionar sobre el futur de l'art presencial. "Hem vist que la prioritat ha de ser seguir impulsant el projecte de comercialització en format digital que vam engegar el 2003 perquè pot ser l'única manera de consumir art, almenys fins que no es trobi la vacuna per la covid-19", apunta. La galeria s'ha hagut d'adaptar a les restriccions, que inclouen l'ús de mascareta, distanciament amb la resta de persones i les obres exposades, i un aforament limitat a un terç. "La sort de les galeries és que tampoc tenen moltes aglomeracions", bromeja Isabel Pinyol, qui afegeix que s'aniran adaptant a la normativa.  Programacions alterades Una altra galeria de Reus que ha obert portes aquesta setmana és la Sala Constantí Art, que també té com a altres línies de negoci la marqueteria, la restauració de pintura i la venda de material relacionat amb les Belles Arts. "Han sigut dos mesos molt durs perquè tanques totalment la venda de quadres. Molta gent ha pogut veure obra d'art online, però fins que no la veu d'aprop no tanca mai cap tracte", constata el propietari del negoci, Antoni Constantí. En el seu cas, per la doble realitat de galeria i comerç han col·locat un dispensador de gel hidroalcohòlic a l'entrada, i també tenen un aforament limitat. Dilluns van aixecar de nou la persiana i asseguren estar satisfets amb la represa. "Ja hem venut diverses obres d'art importants, i això ens anima a lluitar i a seguir endavant", celebra Antoni Constantí.  Després d'haver superat el tancament, les restriccions del pla de desescalada seran ara el principal obstacle per recuperar la normalitat, sobretot per les limitacions d'aforament i la impossibilitat de fer inauguracions durant les fases 1 i 2. "Hem hagut d'aturar tot el projecte d'exposicions pensat per aquest any, i ja en parlarem a principis del vinent", lamenta Constantí, qui recorda que en les grans exposicions arriben a aplegar una vuitantena de persones entre les dues sales de què disposen.  En canvi, la galeria Anquin's de Reus de moment només ofereix l'opció de concertar una visita a l'exposició 'Les llums de la memòria', de la reusenca Coia Ibàñez Ferrater. La mostra, programada del 6 de març al 30 d'abril, només es va poder visitar presencialment durant una setmana. A partir de dilluns vinent, però, la galeria tornarà a obrir al públic en un horari reduït i amb mesures d'higiene i seguretat.

Summary: Les galeries d'art obren portes a les regions en fase 1 amb restriccions i exposicions prorrogades


El vicesecretari de política social i sectorial del PP, Javier Maroto, ha qualificat els CDR de "grupuscles de semiviolència" i els ha comparat amb la 'kale borroka'. En una entrevista d'aquest dilluns a 'Radio Nacional Española', el dirigent popular ha afirmat que les accions dels CDR són "l'herència que deixa el procés" i que li recorden "el pitjor" que ha passat al País Basc. Arran de l'aixecament de barreres d'aquest diumenge en diversos peatges del territori, Maroto ha assegurat que "és la funció dels Mossos impedir aquestes coses", i concretament dels "càrrecs intermedis" que no es van veure afectats pel 155. "Quan passen aquestes coses i no hi ha conseqüències vol dir que algú no està fent la seva feina", ha sentenciat. Així, s'ha referit directament als "quadres intermedis" dels cos, i ha explicat que "segueix havent-hi els mateixos" que abans del 155. Maroto també ha opinat que està "avorrit i fart" de la situació política que es viu a Catalunya, i s'hi ha referit com a "malson". "Els catalans no es mereixen anar tan endarrerits com per tenir Comitès de Defensa de la República", ha reblat.

Summary: Maroto (PP) veu els CDR com "grupuscles de semiviolència" que recorden la "kale borroka"


El Comitè d'Empresa de TMB Autobusos -menys els sindicats CGT i COS- han convocat diverses jornades de vaga parcial el mes de juny per reivindicar a la direcció “política” que desencalli les negociacions del conveni col·lectiu, segons expliquen en un comunicat. Les aturades convocades tindran lloc durant dues setmanes, del 6 al 10 i del 13 al 17 de juny, de 8.30 h a 10.30 h, de 16.30 h a 18.30 h, i de 00.00 h a 02.00 h. Així mateix, el Comitè ha convocat dues manifestacions coincidint amb aquestes aturades: els dies 8 i 15, a les 13.00 h, des de la plaça Universitat a la plaça Sant Jaume.

Summary: Sindicats de TMB autobusos convoquen deu dies de vaga parcial al juny pel conveni col·lectiu


El subdelegat del govern a Girona, José Manuel Sánchez Bustamante, adverteix als 12 ajuntaments de la demarcació que van obrir el 12 d'octubre que, si no faciliten la informació que se'ls hi va requerir per carta el passat dia 17 d'aquest mes, els denunciarà davant la justícia tal i com preveu la llei de procediment administratiu. Bustamante assegura que no facilitar tot el que es va demanar denotaria una "ocultació d'informació", i poca voluntat de col·laboració entre les administracions. A més, el subdelegat ha recordat que la missiva anava dirigida a "uns funcionaris concrets dels ajuntaments” i no pas als diferents alcaldes. En aquest sentit, el subdelegat explica que ha de ser aquest funcionari qui respongui i no pas els batlles dels municipis, alguns dels quals ja han dit que no entregaran cap tipus d'informació. Continua la polèmica per l'obertura de diferents ajuntaments el passat 12 d'octubre en motiu de la festa de la hispanitat. Després que els alcaldes gironins de la CUP asseguressin que no facilitarien cap informació sobre els serveis que van prestar aquella jornada, ara el subdelegat del govern a Girona, José Manuel Sánchez Bustamante els ha advertit que ho denunciarà en cas que no reconsiderin la seva decisió abans dels 20 dies hàbils que els va donar. Bustamante creu que no aportar la informació seria una actitud "molt preocupant", i demana que hi hagi col·laboració entre les diferents institucions. El subdelegat recorda que la missiva anava dirigida a uns funcionaris determinats dels ajuntaments. En aquest sentit, Bustamante explica que han de ser precisament aquests funcionaris els que responguin i no pas els diferents alcaldes. "Nosaltres hem demanat una informació al funcionari competent, i per tant no entro a valorar el que diguin els alcaldes", ha reblat Bustamante. El subdelegat ha comentat que "no entendrien" que no es facilités la informació ja que considera que ha d'imperar la cooperació entre les diferents administracions, ja siguin ajuntaments, com Generalitat o el mateix Estat. Amb tot, Bustamante s'ha mostrat prudent i diu que esperaran a que passin els 20 dies hàbils des del moment en que va enviar la carta, el passat 17 d'octubre. "El que hem de fer és esperar a que recullin tota la informació i que l'enviïn abans que acabi el plaç", ha afirmat. En aquest sentit, s'ha mostrat "confiat" que els diferents consistoris li faran arribar tota la informació que va requerir perquè la puguin estudiar. Res a veure amb altres anys El subdelegat ha reconegut que aquesta no era la primera vegada que alguns ajuntaments atenien els ciutadans el 12 d'octubre. En aquest sentit, Bustamante creu que hi ha una diferència important. "Altres anys es tractava d'una qüestió interna, d'alguns regidors que anaven a treballar. En aquest cas consta que alguns ajuntaments van demanar als funcionaris que treballessin", ha comentat, el subdelegat.  Per Bustamante la diferència és important perquè en aquest cas s'ha promocionat per part part dels ajuntaments que, a més, recordaven que farien atenció al públic, i això pot comportar la mobilització de funcionariat que habitualment tindria festa. Dels ajuntaments de la demarcació que fins han rebut el requeriment, Girona es l'únic que estava tancat al públic i només va obrir per als regidors i l'equip de govern.  L'alcaldessa de la ciutat, Marta Madrenas, ho va justificar en tant que el de Girona és un dels ajuntaments més observats, entre altres coses perquè Carles Puigdemont n'era el batlle abans de convertir-se en President de la Generalitat. La CUP no entregarà cap informació Els que ja van fixar la seva posició un cop van tenir coneixement de la carta van ser els pobles governats per la CUP, on els alcaldes van acordar no respondre la missiva i, per tant, no aportar la informació que els reclamava la subdelegació del govern. De fet, alguns consistoris gironins governats per la CUP fa anys que treballen el 12-O. És el cas, per exemple, de Celrà i Viladamat, que van aprovar per ple ja l'any 2012 que no seria un dia festiu per als seus municipis. Mieres ha estat el segon any que ha obert i Verges, el primer.  "Els alcaldes hem decidit que desobeirem, no té cap sentit i és una presa de pèl que ratlla el ridícul", argumentava l'alcalde de Celrà, Dani Cornellà, que defensa l'autonomia local dels ajuntaments per decidir quan s'obre l'edifici i es treballa. A Celrà van treballar una desena d'empleats i set polítics.  En cas que un funcionari de l'Ajuntament de Celrà hagi de respondre obligatòriament el requeriment, Dani Cornellà ja ha avançat que no pensen facilitar cap informació sobre els empleats que van optar per anar a treballar el 12 d'octubre.

Summary: L'Estat adverteix als ajuntament gironins que van obrir el 12-O que els denunciarà si no aporten la informació requerida


La lectura d'una carta de Raül Romeva en una reunió d'exeurodiputats aquest dijous a Brussel•les en què l'exconseller del Govern, ara jutjat pels fets de l'1-O, lamenta l'actitud del govern estatal davant del conflicte català ha provocat les crítiques de tres exeurodiputats espanyols, segons ha pogut saber l'ACN a través de persones que hi eren. La carta l'ha llegit l'exeurodiputada flamenca Nelly Maes i els polítics espanyols que s'han queixat són Ignasi Guardans (que al Parlament Europeu representava CDC), Miguel Ángel Martínez i Manuel Medina (que ho eren pel PSOE). Les fonts presents a la reunió han explicat que Medina ha demanat que la lectura de la carta no constés a l'acta de la reunió, fet que, al seu torn, ha estat criticat per alguns dels membres de l'associació que hi eren. Tot i que a la reunió d'aquest dijous hi havia diverses desenes de persones, només quedaven una vintena de membres al final de la trobada, quan Maes ha llegit la carta, segons han explicat les mateixes fonts. A la carta Romeva, que es defineix com una persona "pragmàtica", recorda als seus col•legues que mentre era eurodiputat els havia demanat "molts cops" ajuda per "encetar una negociació" que permetés "reconduir" el "problema", i ara els en torna a demanar. Al seu parer, el govern espanyol "no ha sabut, ni ha volgut" fer "allò que es suposa fan les democràcies occidentals modernes: fer política". I critica que l'executiu estatal ha volgut "articular la diversitat dels seus pobles" per la via de la "coerció, judicialització i repressió", en lloc de per la de la "llibertat i democràcia" que és la que ell "havia defensat sempre" al Parlament europeu. Romeva es mostra contundent: "Estic sent jutjat per rebel•lió contra l'estat espanyol, i estic empresonat provisionalment des de ja fa més d'un any perquè no ens n'hem sortit, alhora de parlar. Hi sóc per fer política, i els qui ens hi ha posat ho han fet perquè han renunciat a fer política". I acaba advertint que Europa "no pot tancar els ulls a aquesta realitat" perquè "s'hi juga la seva credibilitat".

Summary: La lectura d'una carta de Romeva en una reunió d'exeurodiputats provoca crítiques de polítics espanyols


El Col·legi Oficial d'Infermeres i Infermers de Barcelona (COIB) organitza entre el 10 i l'11 d'abril una jornada sobre "teràpies naturals i complementàries" que inclou tallers sobre escriptura terapèutica amb programació neurolingüística, xiatsu, meditació, aeroioga, colorteràpia i quigong, que forma part de la medicina tradicional xinesa i utilitza els sons en els seus tractaments. Les Jornades Naturals de Primavera, segons ha avançat el diari 'El Periódico', també tenen prevista una xerrada de la monja Teresa Forcades sobre els aspectes socials de l'emmalaltir humà. La directora de programes del COIB, Núria Cuxart, ha defensat en declaracions a l'ACN que es tracta d'un "fòrum de debat entre professionals" sobre teràpies que existeixen en el dia a dia, però "no de promoció" per part del col·legi. Cuxart ha recordat que l'objectiu de la infermeria no és tant la curació com tenir cura dels pacients, intentar que es trobin el millor possible. "Aquestes teràpies hi són i els professionals han de discutir-les i avaluar els seus beneficis", ha remarcat.  Pel que fa a la presència de Teresa Forcades, ha apuntat que l'objectiu de la seva xerrada és parlar de desigualtats, no de vacunació o d'altres assumptes. També ha volgut recordar la posició del COIB a favor de la vacunació.

Summary: El Col·legi d'Infermeres de Barcelona organitza una jornada sobre teràpies naturals com el xiatsu i la colorteràpia


El quart i últim disc de Txarango es titularà 'De vent i ales' i es publicarà el 19 de juny amb el segell Halley Records. El títol surt de la cançó 'Les coses senzilles', sobre la fragilitat de la vida. La banda del Ripollès ha presentat el projecte amb un documental de 17 minuts enregistrat per ells mateixos on exposen les claus de l'imaginari del nou disc a través dels viatges i escenaris que els han inspirat. La banda sonora inclou fragments de 9 de les 16 noves cançons. Pel grup, el disc és un "adéu" i, alhora, un "regal" que han compost per agrair el suport del públic. "Gràcies de tot cor per cada passa compartida. Gràcies per ser i per vibrar. Gràcies infinites per formar part de l'aventura més gran de les nostres vides", asseguren. Concretament, el documental inclou la invitació a sortir a buscar el camí de la cançó 'Quan cau el sol' o de celebrar-lo a 'Nous camins'. També parla de la fragilitat de la vida a 'Les coses senzilles', el cant a l'amor no viscut de 'Si sabessis', la celebració de la vida compartida d''Avui que fas anys' i 'Bendita vida' o  la música pot prendre la força d'un aiguat i arrasar la "brutícia d'aquest salvatge" d''Aguacero'. Finalment, també apareix 'Foguera' i 'És hora de tornar a casa', que tanca el disc, que es pot comprar des d'aquest diumenge mateix al web de la banda.  "'De vent i ales' és un títol lleuger que parla d'estendre les ales per deixar-se portar pel curs de la vida", assegura Txarango. El nou projecte discogràfic neix, segons el grup, de les experiències de dormir al peu del Mont Fuji, dels viatges a Colòmbia, Senegal, Brasil i l'Índia, de la ruta dels Balcans d'entrada a Europa de refugiats o dels camps sahrauís. Últim disc després de 10 anys dalt dels escenaris Txarango va anunciar al desembre que es retirava després de la publicació d'un nou disc i una gira de comiat després de 10 anys dalt dels escenaris. El grup s'havia d'acomiadar recorrent el territori amb una carpa itinerant i sota el títol 'El gran circ', una gira que s'ha hagut de cancel·lar per la crisi del coronavirus. La banda estudia ara com reconvertir els concerts de presentació perquè la complexitat i les especificitats els fan "pràcticament impossible de traslladar en el temps". Alhora, però, asseguren que estan "totalment compromesos" en programar les actuacions per "acollir a totes les persones que tenen la seva entrada i retornar els diners a totes aquelles que així ho vulguin o no puguin venir a aquests nous concerts".

Summary: L'últim disc de Txarango es titularà 'De vent i ales'